  Анжелика Тихонова корреспондент Удмуртиысь Калыкъёслэн эшъяськон юртсы «У нас все дома» онлайн-марафон ортчытоз. Со сярысь ивортодэтъя «Удмуртия» агентстволэн корреспондентэзлы ужъюртысь ивортодэт вӧлмытонъя ёзэтлэн кивалтӥсез Александр Бикузин вераз. Марафон улсын Калыкъёслэн эшъяськон юртысьтызы ӧнерчиос вотэс пыр меӵак эфирын семинаръёс, презентациос ортчытозы, выль ӵектосъёсынызы тодматозы. Меӵак эфиръёс ӟуч но удмурт кылын луозы Александр Бикузинлэн верамезъя, марафонэз вуоно арняе кутскыны чаклало вал, но Росси азьмуртлэсь косэтсэ лыдэ басьтыса, ужрадэз берлолы выжтозы. Ужрад азьло чакламын вал ни, карантин таяз учыре милемлы трамплин кадь луэ. Вуоно арняез быдэсак та ужпумлы сизём. Вань дырмы со бордын рос-прос ужаны: контент малпаны но кылдытыны, техникаен герӟаськем юанъёсты сэрттыны, пуштроссэ радъяны <…> Сэре ни кутском стримъёс (меӵак эфиръёс – ред.) лэсьтылыны Александр Бикузин, Удмуртиысь Калыкъёслэн эшъяськон юртысьтызы ивортодэт вӧлмытонъя ёзэтлэн кивалтӥсез   Солэн верамезъя, меӵак эфиръёс нырысь арняяз огпол луозы, нош азьланяз, ваньмыз пӧрмиз ке, арняяз кык пол но потаны быгатозы. Озьы ик Александр Бикузин пусйиз, онлайн-марафон Калыкъёслэн эшъяськон юртазы медиацентр кылдытон ужпумлэн нырысетӥ вамышез луэ шуыса. Матысь дыре Калыкъёслэн эшъяськон юртысь ӧнерчи Богдан Анфиногенов вотэсын гожъяськись кылбурчиослэн ужъёсынызы «Удмурт кылбурчи» бичетэн тодматоз. Удмурт стенд-ап клублэн резидентъёсыз серекъян нуналлы сӥзем подкаст гожтозы. Вераськонзы удмурт эстрадаын юморлэн интыез но туала югдурез сярысь мыноз.  Озьы ик Калыкъёслэн эшъяськон юртысьтызы ӧнерчиос Полина Кубиста, Августина Михайлова но Алина Чернова удмурт костюмлэн туала тусыз сярысь вераськозы. Со сяна, меӵак эфирын визьсынан шудон ортчытозы. Со улсын куать адямилэсь команда дунне вылысь калыкъёс сярысь тодон-валанзэ эскероз. Шудонлы юанъёс удмурт егитъёслэн «Шунды» огазеяськонзы дасялоз. Тодэ вайытом, Удмуртиын «Инстаграм» мерлыко вотэсысь тужгес устозэ этно-блогез быръёзы.  Тегъёс: Ижкар мерлыковотэс Удмуртия удмуртъёс Калыкъёслэнэшъяськонюртсы меаквозьматон  